राष्ट्रपति रनिङ सिल्ड सुरु
दसौं केन्द्रीयस्तरीय राष्ट्रपति रनिङ सिल्ड खेलकुद बुधबार लगनखेलस्थित आर्मी शारीरिक तालिम तथा खेलकुद केन्द्रमा सुरु भएको छ ।
काठमाडौँ — दसौं केन्द्रीयस्तरीय राष्ट्रपति रनिङ सिल्ड खेलकुद बुधबार लगनखेलस्थित आर्मी शारीरिक तालिम तथा खेलकुद केन्द्रमा सुरु भएको छ ।युवा तथा खेलकुद मन्त्रालयको तत्त्वावधान र राष्ट्रिय खेलकुद परिषद् (राखेप) को आयोजनामा सुरु प्रतियोगिताको एथलेटिक्सको १५ सय मिटर दौडको छात्रमा प्रदेश ३ का अजितकुमार यादव र छात्रामा प्रदेश ६ की राममाया बुढाले जुनियर राष्ट्रिय कीर्तिमान कायम गरेका छन् । अजितले निर्धारित दूरी ४ मिनेट ०२.९ सेकेन्डमा पूरा गरी आफ्नै नामको कीर्तिमान सुधार गरे । राममायाले ५ मिनेट ००.८ सेकेन्डमा दूरी तय गर्दै जुम्लाकी मन्जु राउतले गत वर्ष बनाएको कीर्तिमान भंग गरिन् । १०० मिटर दौडको छात्रमा प्रदेश ४ का प्रकाश राना मगर र छात्रामा प्रदेश ३ की लुजला अमात्यले स्वर्ण जिते । प्रकाशले ११.३ सेकेन्ड तथा लुजलाले १३.३ सेकेन्डमा दौड सकाए । सटपुटको छात्रमा प्रदेश ६ का पदम परियार र छात्रामा प्रदेश १ की विनिता राई तथा लङजम्पको छात्रमा प्रदेश ३ का अमित राई र छात्रामा प्रदेश ३ कै रन्जिता राई पहिलो बने । विभिन्न ६ खेल समावेश तीनदिने प्रतियोगिताअन्तर्गत एथलेटिक्समा २६, भलिबल र कबड्डीमा २–२, कराते र तेक्वान्दोमा ८–८ तथा उसुमा ६ स्पर्धामा प्रतिस्पर्धा हुनेछ । जुनियर राष्ट्रिय कीर्तिमान भंग गर्नेलाई १० हजार नगद पुरस्कार प्रदान गरिने छ ।